CELEX: 32015D0006
Language: et
Date: 2015-02-10 00:00:00
Title: Euroopa Keskpanga otsus (EL) 2015/300, 10. veebruar 2015 , Kreeka Vabariigi poolt emiteeritud või täielikult tagatud turukõlblike võlainstrumentide kõlblikkuse kohta (EKP/2015/6)

25.2.2015   
            
            
               ET
            
            
               Euroopa Liidu Teataja
            
            
               L 53/29
            
         EUROOPA KESKPANGA OTSUS (EL) 2015/300,
   10. veebruar 2015,
   Kreeka Vabariigi poolt emiteeritud või täielikult tagatud turukõlblike võlainstrumentide kõlblikkuse kohta (EKP/2015/6)
   EUROOPA KESKPANGA NÕUKOGU,
   võttes arvesse Euroopa Liidu toimimise lepingut, eelkõige selle artikli 127 lõike 2 esimest taanet,
   võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artikli 3.1 esimest taanet ning artikleid 12.1, 18 ja artikli 34.1 teist taanet,
   võttes arvesse 20. septembri 2011. aasta suunist EKP/2011/14 eurosüsteemi rahapoliitika instrumentide ja menetluste kohta, (1) eelkõige selle I lisa punkte 1.6, 6.3.1, 6.3.2 ja 6.4.2,
   Võttes arvesse 9. juuli 2014. aasta suunist EKP/2014/31 täiendavate ajutiste meetmete kohta seoses eurosüsteemi refinantseerimisoperatsioonide ja tagatise kõlblikkusega ning millega muudetakse suunist EKP/2007/9, (2) eelkõige selle artikli 1 lõiget 3, artikleid 6 ja 8,
   ning arvestades järgmist:
   
               (1)
            
            
               Euroopa Keskpankade Süsteemi ja Euroopa Keskpanga põhikirja artikli 18.1 kohaselt võivad Euroopa Keskpank (EKP) ja eurot rahaühikuna kasutavate liikmesriikide keskpangad (edaspidi „RKPd”) teha krediiditehinguid krediidiasutustega ja muude turul osalejatega, kui laen on piisavalt tagatud. Tagatise kõlblikkuse määramise standardkriteeriumid eurosüsteemi rahapoliitika operatsioonide jaoks on sätestatud suunise EKP/2011/14 I lisas.
            
         
               (2)
            
            
               Suunise EKP/2011/14 I lisa punkti 1.6 kohaselt võib EKP nõukogu eurosüsteemi rahapoliitika operatsioonide teostamise instrumente, tingimusi, kriteeriume ja menetlusi igal ajal muuta. Suunise EKP/2011/14 I lisa punkti 6.3.1 kohaselt jätab eurosüsteem endale õiguse mis tahes asjakohaseks peetava teabe põhjal välja selgitada, kas emissioon, emitent, krediidisaaja või garant vastavad tema kõrgetele krediidistandarditele. Täiendavad eurosüsteemi miinimumnõuded krediidikvaliteedi künnisele on sätestatud eurosüsteemi krediidihindamisraamistiku reeglites turukõlblikele varadele suunise EKP/2011/14 I lisa punktis 6.3.2.
            
         
               (3)
            
            
               Eurosüsteemi miinimumnõuete peatamine krediidikvaliteedi künnisele, mida kohaldatakse Kreeka Vabariigi poolt emiteeritud või täielikult tagatud turukõlblikele võlainstrumentidele, mille kohta tegi EKP nõukogu esialgse otsuse 6. mail 2010, oli erakorraline ja ajutine meede, mis põhines EKP nõukogu positiivsel hinnangul Euroopa Liidu/Rahvusvaheline Valuutafondi programmi järgimise kohta. Otsuse vastuvõtmisel võttis EKP nõukogu arvesse asjaolu, et Kreeka Vabariik kiitis heaks programmi, mida EKP nõukogu pidas kohaseks krediidiriski juhtimise seisukohast, mistõttu Kreeka Vabariigi poolt emiteeritud või tagatud turukõlblikud võlainstrumendid säilitasid kvaliteedistandardi, mis oli piisav eurosüsteemi rahapoliitika operatsioonide jätkuvaks tagatiskõlblikkuseks, olenemata mis tahes sõltumatutest krediidihinnangutest. EKP nõukogu võttis arvesse ka Kreeka Vabariigi tõsist suhtumist selle programmi täitmise kohustusse (3).
            
         
               (4)
            
            
               Suunise EKP/2014/31 artikli 8 kohaselt ei kohaldata eurosüsteemi krediidikvaliteedi läve turukõlblike võlainstrumentide suhtes, mida emiteerivad või täielikult tagavad euroala liikmesriikide keskvalitsused, kes on Euroopa Liidu/Rahvusvahelise Valuutafondi programmi all, v.a juhul, kui EKP nõukogu otsustab, et asjaomane liikmesriik ei täida finantstoe ja/või makromajandusliku programmi tingimusi. Selle suunise artikli 1 lõike 3 kohaselt loetakse Kreeka Vabariik selle suunise artikli 6 lõike 1 ja artikli 8 kohaselt Euroopa Liidu/Rahvusvahelise Valuutafondi programmi tingimustele vastavaks euroala liikmesriigiks.
            
         
               (5)
            
            
               Praegu kättesaadava teabe alusel hindab EKP nõukogu, et praegu ei ole võimalik eeldada Euroopa Liidu/Rahvusvahelise Valuutafondi programmi läbivaatamise positiivset lahendust Kreeka Vabariigi jaoks. Seetõttu ei loeta Kreeka Vabariiki enam programmi tingimusi täitvaks ja seega ei ole enam täidetud tingimused eurosüsteemi krediidikvaliteedi künnise ajutiseks peatamiseks nende instrumentide osas suunise EKP/2014/31 artikli 8 lõike 2 alusel. Seetõttu otsustas EKP nõukogu, et Kreeka Vabariigi poolt emiteeritud või täielikult tagatud turukõlblike võlainstrumentide osas kohaldatakse eurosüsteemi krediidikvaliteedi krediidikvaliteedi künnist,
            
         ON VASTU VÕTNUD KÄESOLEVA OTSUSE:
   Artikkel 1
   Kreeka Vabariigi poolt emiteeritud või täielikult tagatud turukõlblike võlainstrumentide kõlblikkuse kohta
   1.   Suunise EKP/2014/31 artikli 6 lõike 1 ning artikli 8 tähenduses ei käsitleta Kreeka Vabariiki Euroopa Liidu/Rahvusvahelise Valuutafondi programmi tingimustele vastava euroala liikmesriigina.
   2.   Eurosüsteemi krediidikvaliteedi miinimumnõudeid, mis on sätestatud eurosüsteemi krediidihindamisraamistiku reeglites teatavate turukõlblike varade jaoks suunise EKP/2011/14 I lisa punktis 6.3.2, kohaldatakse Kreeka Vabariigi poolt emiteeritud või täielikult tagatud turukõlblike võlainstrumentide osas.
   3.   Käesoleva otsuse ja suuniste EKP/2011/14 ja EKP/2014/31 riigisisese RKP rakendusakti vastuolu korral kohaldatakse käesolevat otsust.
   Artikkel 2
   Jõustumine
   Käesolev otsus jõustub 11. veebruaril 2015.
   
      Frankfurt Maini ääres, 10. veebruar 2015
      
         
            EKP president
         
         Mario DRAGHI
      
   
   
      (1)  ELT L 331, 14.12.2011, lk 1.
   
      (2)  ELT L 240, 13.8.2014, lk 28.
   
      (3)  Vt 6. mai 2010. aasta otsus EKP/2010/3 ajutiste meetmete kohta seoses Kreeka valitsuse poolt emiteeritud või tagatud võlainstrumentide kõlblikkusega (ELT L 117, 11.5.2010, lk 102).